b'\n_START_ARTICLE_\nBac\xc4\x83u\n_START_SECTION_\nAlte nume \xc8\x99i etimologie\n_START_PARAGRAPH_\n\xc3\xaen latin\xc4\x83: Bacovia_NEWLINE_\xc3\xaen maghiar\xc4\x83 B\xc3\xa1k\xc3\xb3, _NEWLINE_\xc3\xaen german\xc4\x83 Barchau, Bakau_NEWLINE_\xc3\xaen polonez\xc4\x83 Bak\xc3\xb3w, _NEWLINE_\xc3\xaen ebraic\xc4\x83: \xd7\x91\xd7\xa7\xd7\x90\xd7\x95)_NEWLINE_Istoricul Victor Spinei a publicat o list\xc4\x83 a numelor proprii de origine cuman\xc4\x83 sau peceneg\xc4\x83 \xc3\xaen care apare Bako. Bako este un nume care se reg\xc4\x83se\xc8\x99te \xc8\x99i \xc3\xaen alte limbi turcice: peceneg\xc4\x83, maghiar\xc4\x83, turc\xc4\x83 etc. Tazl\xc4\x83u, Tarc\xc4\x83u, As\xc4\x83u, B\xc3\xa2rlad, Tecuci, Berheci, etc. sunt considerate denumiri de origine cuman\xc4\x83. Uz si Oituz sunt atribuite Uzilor, un alt popor migrator. Marele istoric Nicolae Iorga este de p\xc4\x83rere c\xc4\x83 denumirea ora\xc8\x99ului Bac\xc4\x83u este de origine maghiar\xc4\x83 (ca Adjudul \xc8\x99i Sascutul). A-\xc8\x99i g\xc4\x83si Bac\xc4\x83ul, a da de bucluc, expresia se explic\xc4\x83, dup\xc4\x83 Hasdeu, prin aluzie la nepl\xc4\x83cerile pe care odinioar\xc4\x83 le f\xc4\x83cea c\xc4\x83l\xc4\x83torilor importanta vam\xc4\x83 din Bac\xc4\x83u, centru vamal pentru tot ce intra din Muntenia \xc8\x99i Transilvania \xe2\x80\x93 Dup\xc4\x83 Cihac, II, 477 (cf. Weigand, Jb., XVI, 75), numele provine din limba maghiar\xc4\x83 bak\xc3\xb3 \xe2\x80\x9ec\xc4\x83l\xc4\x83u\xe2\x80\x9d. Este vorba cu mai mult\xc4\x83 probabilitate de o contaminare a ambelor cuvinte, adic\xc4\x83 de o interpretare umoristic\xc4\x83 a numelui ora\xc8\x99ului, prin intermediul cuv\xc3\xa2ntului din limba maghiar\xc4\x83._NEWLINE_Ion Antonescu a ordonat la data de 6 martie 1943 cu adresa nr. 116.212 efectuarea lucr\xc4\x83rilor pentru rom\xc3\xa2nizarea nomenclaturii localit\xc4\x83\xc8\x9bilor din jude\xc8\x9bele Moldovei \xc3\xaen cadrul uniformiz\xc4\x83rii localit\xc4\x83\xc8\x9bilor din Rom\xc3\xa2nia, ordin prin care urma s\xc4\x83 se schimbe denumirea ora\xc8\x99ului Bac\xc4\x83u, \xc3\xaen Gura Bistri\xc8\x9bei. Vizate de schimb\xc4\x83ri erau \xc8\x99i alte localit\xc4\x83\xc8\x9bi din jude\xc8\x9b: As\xc4\x83u, Ag\xc4\x83\xc8\x99, Tama\xc8\x99i, Pustiana, etc. _NEWLINE_Men\xc8\x9bionarea ora\xc8\x99ului pe un act oficial dateaz\xc4\x83 \xc3\xaenc\xc4\x83 din 1399. \xc3\x8en arhivele Vaticanului, pe h\xc4\x83r\xc8\x9bile Evului Mediu precum \xc8\x99i \xc3\xaen alte documente latine, Bac\xc4\x83ul apare sub numele de Bacovia, sau Ad Bacum. Edwige Bestazzi \xe2\x80\x93 delegat\xc4\x83 a Institutului de Cultur\xc4\x83 Italian\xc4\x83, la \xc3\xaenceputul secolului XX - m\xc4\x83rturise\xc8\x99te c\xc4\x83 Bac\xc4\x83ul era trecut pe o hart\xc4\x83 pictat\xc4\x83 chiar \xc3\xaen Palatul Prim\xc4\x83riei Floren\xc8\x9ba, sub numele de Bacovia. Acest lucru nu este de mirare, av\xc3\xa2nd \xc3\xaen vedere c\xc4\x83 la doar c\xc3\xa2\xc8\x9biva kilometri de Bac\xc4\x83u, la S\xc4\x83rata, romanii extr\xc4\x83geau sare, iar \xc3\xaen alte localit\xc4\x83\xc8\x9bi din \xc3\xaemprejurimi s-au descoperit vestigii daco-romane, sau chiar mai vechi, lucru ce atest\xc4\x83 popularea acestei zone de mii de ani. La Sulta (comuna Ag\xc4\x83\xc8\x99) avem urmele vechilor aur\xc4\x83rii dacice (ref), iar teritoriul Bac\xc4\x83ului cuprindea localit\xc4\x83\xc8\x9bi ca: Letca \xc8\x99i Leiteni, cuvinte derivate din laton\xc4\x83 \xc8\x99i leton\xc4\x83 (ref), divinit\xc4\x83\xc8\x9bi din timpuri preistorice, sau Tamasidava, denumire scito-dacic\xc4\x83._NEWLINE_Pe aceste meleaguri au fost \xc3\xaentinse p\xc4\x83duri \xc3\xaen care tr\xc4\x83iau turme de zimbri. Muzeul \xe2\x80\x9eMoldova\xe2\x80\x9d din Bac\xc4\x83u de\xc8\x9bine o important\xc4\x83 colec\xc8\x9bie de documente istorice \xc8\x99i vechi manuscrise, precum \xc8\x99i un cap de zimbru, un exemplar unic \xc3\xaen felul s\xc4\x83u, g\xc4\x83sit l\xc3\xa2ng\xc4\x83 Bac\xc4\x83u, \xc3\xaen satul Solon\xc8\x9b. Un B\xc3\xa2c exista \xc3\xaen Basarabia, un altul \xc3\xaen \xc8\x9binutul Vasluiului, iar un altul \xc3\xaen \xc8\x9binutul B\xc3\xaerladului. Pe aceast\xc4\x83 tem\xc4\x83 se mai poate vedea \xc8\x99i etimologia cuv\xc3\xa2ntului B\xc3\xa2c \xc3\xaen lucr\xc4\x83rile lui Gheorghe Ghib\xc4\x83nescu, M. Cost\xc4\x83chescu sau \xc3\xaen documentele moldovene\xc8\x99ti publicate de Nicolae Iorga.\n_START_SECTION_\nTeritoriu\n_START_PARAGRAPH_\nMunicipiul Bac\xc4\x83u, re\xc8\x99edin\xc8\x9ba jude\xc8\x9bului cu acela\xc8\x99i nume, se afl\xc4\x83 \xc3\xaen Nord-Estul \xc8\x9b\xc4\x83rii, \xc3\xaen partea central-vestic\xc4\x83 a Moldovei, la doar 9,6 Km \xc3\xaen amonte de confluen\xc8\x9ba Siret-Bistri\xc8\x9ba._NEWLINE_Geografic, se afl\xc4\x83 la intersec\xc8\x9bia meridianului de 26\xc2\xb0 55\' longitudine estic\xc4\x83 cu paralela de 46\xc2\xb0 35\' latitudine nordic\xc4\x83._NEWLINE_Din punct de vedere administrativ se \xc3\xaenvecineaz\xc4\x83 cu localitatile Hemeiu\xc8\x99 \xc8\x99i S\xc4\x83uce\xc8\x99ti \xc3\xaen Nord, cu localitatea Letea Veche \xc3\xaen est, la sud cu localitatile Luizi-C\xc4\x83lug\xc4\x83ra si Nicolae Balcescu iar in vest cu localitatile M\xc4\x83gura \xc8\x99i M\xc4\x83rgineni. \xc3\x8entre aceste limite ora\xc8\x99ul ocup\xc4\x83 o suprafa\xc8\x9b\xc4\x83 de 4186,23 ha._NEWLINE_Patru trepte de altitudine, \xc3\xaentre 150 m \xc8\x99i 250 m marcheaz\xc4\x83 relieful Bac\xc4\x83ului, el afl\xc3\xa2ndu-se \xc3\xaen cea mai mare parte a localit\xc4\x83\xc8\x9bii, pe a doua teras\xc4\x83 160-165 m. Se deta\xc8\x99eaz\xc4\x83 terasa de lunc\xc4\x83 joas\xc4\x83, dar se \xc3\xaenal\xc8\x9b\xc4\x83 \xc3\xaen \xc8\x99esul comun al Bistri\xc8\x9bei cu Siretul. Albia major\xc4\x83 al Bistri\xc8\x9bei este predominat\xc4\x83 \xc3\xaen raza a\xc8\x99ez\xc4\x83rii, prin depozitele de prundi\xc8\x99uri, constituind un adev\xc4\x83rat rezervor pentru acumularea apelor freatice._NEWLINE_Bac\xc4\x83ul prezint\xc4\x83 un avantaj \xc8\x99i prin pozi\xc8\x9bionarea sa \xc3\xaen imediata apropiere cu linia de disloca\xc8\x9bie subcarpatic\xc4\x83. Bac\xc4\x83ul se afl\xc4\x83 pe terase plane sau u\xc8\x99or \xc3\xaenclinate cu o expozi\xc8\x9bie estic\xc4\x83 \xc8\x99i sud-estic\xc4\x83, \xc3\xaen talazuri stabilizate, av\xc3\xa2nd un drenaj bun \xc8\x99i o p\xc3\xa2nz\xc4\x83 freatic\xc4\x83 bogat\xc4\x83. Luncile \xc8\x99i terasele din apropiere sunt larg folosite pentru cultura de pomi fructiferi, vi\xc8\x9b\xc4\x83 de vie \xc8\x99i cereale. Dac\xc4\x83 \xc3\xaen trecut modelarea reliefului se f\xc4\x83cea de c\xc4\x83tre cataclisme, dup\xc4\x83 anii 50, omul a fost cel care ridic\xc3\xa2nd baraje \xc8\x99i diguri, \xc3\xaentre anii 1958-1966, l-a influen\xc8\x9bat, ac\xc8\x9bion\xc3\xa2nd astfel \xc8\x99i asupra climei._NEWLINE_Pozi\xc8\x9bia \xc8\x99i cadrul natural au favorizat dezvoltarea rapid\xc4\x83 a a\xc8\x99ez\xc4\x83rii de pe Bistri\xc8\x9ba, \xc3\xaenc\xc4\x83 din Evul Mediu Bac\xc4\x83ul devenind un important nod de intersec\xc8\x9bie a principalelor artere comerciale din partea central vestic\xc4\x83 a Moldovei. Drumul Siretului sau Drumul Moldovenesc, care unea ora\xc8\x99ele baltice cu zona dun\xc4\x83reano-pontic\xc4\x83, se intersecta cu Drumul P\xc4\x83curii, ce \xc3\xaencepea la Moine\xc8\x99ti, cu Drumul S\xc4\x83rii, dinspre T\xc3\xa2rgu Ocna, cu Drumul Bra\xc8\x99ovului (drumul de jos), cu Drumurile Transilvaniei ce traversau Carpa\xc8\x9bii Orientali prin pasurile Ghime\xc8\x99, Bicaz, Tulghe\xc8\x99, \xc8\x99i cu drumul plutelor, pe Bistri\xc8\x9ba. Toate arterele din NV \xc8\x99i SV se \xc3\xaendreptau spre bazinele B\xc3\xa2rladului \xc8\x99i Prutului prin nordul Colinelor Tutovei.\n_START_SECTION_\nHidrografie\n_START_PARAGRAPH_\nRe\xc8\x9beaua hidrografic\xc4\x83 este reprezentat\xc4\x83 de cele dou\xc4\x83 r\xc3\xa2uri, Siret \xc8\x99i Bistri\xc8\x9ba, \xc8\x99i de afluen\xc8\x9bii acestora: Bahna, Izvoarele, Cleja - pentru Siret, respectiv Trebe\xc8\x99ul cu afluen\xc8\x9bii s\xc4\x83i B\xc3\xa2rnat \xc8\x99i Negel - pentru Bistri\xc8\x9ba. Datorit\xc4\x83 influen\xc8\x9bei antropice regimul hidrologic al celor dou\xc4\x83 r\xc3\xa2uri a fost complet modificat, amenaj\xc4\x83rile hidroenergetice contribuind la regularizarea scurgerii. Pe Bistri\xc8\x9ba au fost create lacurile de acumulare Lilieci, \xc8\x98erb\xc4\x83ne\xc8\x99ti cu rol complex: asigurarea energiei electrice, combaterea inunda\xc8\x9biilor, alimentarea cu ap\xc4\x83 potabil\xc4\x83 \xc8\x99i industrial\xc4\x83, practicarea sporturilor nautice._NEWLINE_Valea comun\xc4\x83 a celor dou\xc4\x83 r\xc3\xa2uri are aspectul unui vast uluc depresionar cu orientare nord-sud, cu o deschidere lateral\xc4\x83 spre vest, spre valea Bistri\xc8\x9bei, \xc8\x99i o \xc3\xaengustare spre sud, \xe2\x80\x9epoarta Siretului", suprapun\xc3\xa2ndu-se contactului dintre Colinele Tutovei \xc8\x99i culmile subcarpatice Pietricica-Barboiu._NEWLINE_Toate lacurile de acumulare din Bac\xc4\x83u sunt considerate arii naturale protejate avifaunistice  si sunt in custodia Centrului Regional de Ecologie Bac\xc4\x83u prin situl Natura 2000.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia municipiului Bac\xc4\x83u se ridic\xc4\x83 la 144.307 locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 175.500\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (90,19%). Pentru 8,6% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (81%), cu o minoritate de romano-catolici (8,68%). Pentru 8,68% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nZona a fost locuita din timpul  paleoliticului superior (aproximativ 5.000 de ani \xc3\xaen urm\xc4\x83). \xc3\x8en perimetrul Pie\xc8\x9bii Revolu\xc8\x9biei s-a descoperit un racloir de silex negru-vine\xc8\x9biu de form\xc4\x83 trapezoidala. _NEWLINE_Obiect folosit la v\xc3\xa2n\xc4\x83toare \xc3\xaen \xc3\xaemprejurimile care atunci erau acoperite de p\xc4\x83duri. _NEWLINE_O alt\xc4\x83 prezen\xc8\x9b\xc4\x83 uman\xc4\x83 \xc3\xaen valea localit\xc4\x83\xc8\x9bii s-a descoperit cu ocazia s\xc4\x83p\xc4\x83turilor pentru Pasajul M\xc4\x83rgineni. La opt metri ad\xc3\xa2ncime, muncitorii g\xc4\x83sesc urmele unei a\xc8\x99ez\xc4\x83ri din epoca mijlocie a bronzului - Cultura Monteoru. _NEWLINE_Un strat gros de m\xc3\xa2l a p\xc4\x83strat pentru eternitate dovada marilor cataclisme care au modificat relieful. O alta a\xc8\x99ezare, de data aceasta, fiind identificat\xc4\x83 ca, apar\xc8\x9bin\xc3\xa2nd epocii bronzului t\xc3\xa2rziu - Cultura Noua a fost scoasa la lumina \xc3\xaen perimetrul Precista (referin\xc8\x9ba)._NEWLINE_Mai multe fragmente de ceramic\xc4\x83 din secolul VI - V \xc3\xae. Hr., atest\xc4\x83 o a\xc8\x99ezare hallstattian\xc4\x83 pe actuala strad\xc4\x83 Bradului, care dup\xc4\x83 cucerirea Daciei de c\xc4\x83tre romani a r\xc4\x83mas \xc3\xaen afara grani\xc8\x9belor Imperiului Roman, fiind locuit\xc4\x83 de Carpi. Ace\xc8\x99tia vor fi \xc3\xaen leg\xc4\x83tura permanent\xc4\x83 cu Imperiul Roman, fapt ilustrat de numeroase descoperiri arheologice const\xc3\xa2nd \xc3\xaen ceramic\xc4\x83, monede \xc8\x99i obiecte de podoab\xc4\x83._NEWLINE_O alt\xc4\x83 a\xc8\x99ezare din secolele IV-V d.Hr., compus\xc4\x83 din \xc8\x99apte locuin\xc8\x9be a fost cercetat\xc4\x83 \xc3\xaen zona Cur\xc8\x9bii Domne\xc8\x99ti. Fiecare locuin\xc8\x9b\xc4\x83 are o \xc3\xaenc\xc4\x83pere cu pere\xc8\x9bi din b\xc3\xa2rne \xc8\x99i un cuptor de ars ceramic\xc4\x83. S-a g\xc4\x83sit ceramic\xc4\x83 lucrat\xc4\x83 cu roata, dar \xc8\x99i cu m\xc3\xa2na, precum \xc8\x99i o fibul\xc4\x83 de bronz. Putem considera c\xc4\x83 aici era o comunitate s\xc4\x83teasc\xc4\x83 autohton\xc4\x83 continuatoare a comunit\xc4\x83\xc8\x9bii daco-romane._NEWLINE_Cercet\xc4\x83rile efectuate in zona B\xc4\x83ncii Na\xc8\x9bionale au scos la suprafa\xc8\x9b\xc4\x83 o a\xc8\x99ezare din secolele V-VI d.Hr. Peste ea s-a mai descoperit o alta din secolele VI-VII d.Hr., alc\xc4\x83tuita din opt locuin\xc8\x9be dispuse dup\xc4\x83 un plan riguros, pe care arheologi le numesc cuib. Inventarul lor cuprinde ceramic\xc4\x83 lucrat\xc4\x83 cu m\xc3\xa2na, mai ales vase-borcan, la mod\xc4\x83 pe atunci. Dup\xc4\x83 calculele arheologilor num\xc4\x83rul b\xc4\x83c\xc4\x83uanelor era de 100 de persoane. Se ocupau cu agricultura, cre\xc8\x99terea vitelor, me\xc8\x99te\xc8\x99ugurile, cu pescuitul \xc3\xaen multele ape din zon\xc4\x83, iar \xc3\xaen p\xc4\x83dure cu v\xc3\xa2natul. Faptul c\xc4\x83 pe mai multe vase se afla imprimat semnul crucii, duce la concluzia c\xc4\x83 era o comunitate cre\xc8\x99tin\xc4\x83. Era o localitate stabil\xc4\x83 care avea leg\xc4\x83turi cu lumea bizantin\xc4\x83, numeroase monede ilustr\xc3\xa2nd acest fapt._NEWLINE_La sf\xc3\xa2r\xc8\x99itul secolului al IX-lea, in regiunile de c\xc3\xa2mpie ale Moldovei de Sud, dar \xc8\x99i \xc3\xaen Muntenia \xc8\x99i Transilvania, se a\xc8\x99eaz\xc4\x83 un popor al c\xc4\x83rui nume face istorie: pecenegii. Vor sta neclinti\xc8\x9bi aproape dou\xc4\x83 secole, apoi vor fi alunga\xc8\x9bi peste Dun\xc4\x83re de un alt popor, cumanii. Pentru cumani Bac\xc4\x83ul (Bako este un nume peceneg dar \xc8\x99i cuman) este locul ideal pentru cre\xc8\x99terea cailor, lucru foarte necesar lor. \xc3\x8en 1223, la Kalka, vor fi risipi\xc8\x9bi in urma b\xc4\x83t\xc4\x83liei cu t\xc4\x83tarii \xc8\x99i cei ce au sc\xc4\x83pat cu via\xc8\x9ba, s-au retras \xc3\xaen \xc8\x9binuturile dintre Nistru si Carpa\xc8\x9bi. In 1241, t\xc4\x83tari p\xc3\xa2rjolesc \xc8\x99i regiunea de la nord-est de Bac\xc4\x83u. Pe \xc8\x99oseaua na\xc8\x9bional\xc4\x83 Bac\xc4\x83u-B\xc3\xa2rlad, \xc3\xaentre satele Traian \xc8\x99i Secuieni, jud. Bac\xc4\x83u, se b\xc4\x83nuie\xc8\x99te existen\xc8\x9ba unui morm\xc3\xa2nt cuman (ref). Cumanii mai importan\xc8\x9bi erau \xc3\xaenhuma\xc8\x9bi al\xc4\x83turi de c\xc3\xa2\xc8\x9biva o\xc8\x99teni apropia\xc8\x9bi (\xc3\xaengropa\xc8\x9bi de vii sau dup\xc4\x83 sinucidere) \xc8\x99i al\xc4\x83turi de calul preferat. Peste morm\xc3\xa2nt se ridicau movile mari de p\xc4\x83m\xc3\xa2nt._NEWLINE_P\xc3\xa2n\xc4\x83 cu pu\xc8\x9bin timp \xc3\xaen urm\xc4\x83, prima atestare documentar\xc4\x83 cunoscut\xc4\x83 era de pe timpul lui Alexandru cel Bun, 6 octombrie 1408. Cercet\xc4\x83torul \xc8\x98tefan S. Gorovei, demonstreaz\xc4\x83 c\xc4\x83 Bac\xc4\x83ul are actul de na\xc8\x99tere \xc3\xaentre anii 1391-1432 \xc3\xaen timpul domniei lui Petru I Mu\xc8\x99at. \xc3\x8en 1399 ora\xc8\x99ul este men\xc8\x9bionat \xc3\xaen documentul lui Iuga Vod\xc4\x83, prin care se d\xc4\x83 carte de judecat\xc4\x83 \xc3\xaentre sp\xc4\x83tarul R\xc4\x83ducanu cu r\xc4\x83ze\xc8\x99ii satului Br\xc4\x83tila, din \xc8\x9binutul Bac\xc4\x83ului. La 15 aprilie 1400, afl\xc4\x83m ca \xc3\xaen Bac\xc4\x83u se afl\xc4\x83 o parte a Cavalerilor Ioani\xc8\x9bi, numi\xc8\x9bi mai t\xc3\xa2rziu Cavalerii de Malta. O scrisoare este trimis\xc4\x83 in Civitas Bachovien de Papa Bonifaciu al II-lea. \xc3\x8en 1409 studia la Cracovia, studentul b\xc4\x83c\xc4\x83uan Gregorias de Bachwya. Ceva mai t\xc3\xa2rziu, \xc3\xaen 5 martie 1431, localitatea este numit\xc4\x83 civitas Bako. _NEWLINE_La sf\xc3\xa2r\xc8\x99itul secolului al XIV-lea Bac\xc4\x83ul era bine \xc3\xaenchegat ca a\xc8\x99ezare urban\xc4\x83, una dintre cele mai prospere din \xc3\xaentreaga Moldov\xc4\x83, av\xc3\xa2nd atribu\xc8\x9bii militare \xc8\x99i comerciale foarte importante. Re\xc8\x99edin\xc8\x9ba Domneasc\xc4\x83 din vremea lui Alexandru cel Bun corespunde perioadei \xc3\xaen care acesta a avut-o de so\xc8\x9bie pe Margareta de Losoncz, fiica voievodului Ladislau de Losoncz._NEWLINE_Ora\xc8\x99ul Bac\xc4\x83u a fost ocupat \xc3\xaen noiembrie 1467 de o\xc8\x99tile maghiare conduse de Matei Corvin, cu o lun\xc4\x83 \xc3\xaenainte de B\xc4\x83t\xc4\x83lia de la Baia. Localitatea este cunoscut\xc4\x83 \xc8\x99i datorit\xc4\x83 importan\xc8\x9bei sale \xc3\xaen rela\xc8\x9biile comerciale dintre Moldova, Transilvania \xc8\x99i \xc8\x9aara Rom\xc3\xa2neasc\xc4\x83, fiind un punct de vam\xc4\x83. \xc3\x8en secolului al XV-lea \xc3\xaen acest ora\xc8\x99 s-a stabilit Alex\xc4\x83ndrel, fiul lui \xc8\x98tefan cel Mare, care a dat ordin pentru construirea Cur\xc8\x9bii Domne\xc8\x99ti \xc8\x99i Bisericii Precista, celebre monumente istorice._NEWLINE_\xc3\x8en anul 1607 papa Paul al V-lea a \xc3\xaenfiin\xc8\x9bat Episcopia de Bac\xc4\x83u, ca episcopiei sufragan\xc4\x83 (subordonat\xc4\x83) Arhiepiscopiei de Kalocsa. Catedrala episcopal\xc4\x83, dedicat\xc4\x83 Sfintei Maria, a suferit importante stric\xc4\x83ciuni cu ocazia inunda\xc8\x9biilor din anul 1676. \xc3\x8en locul vechii catedrale a fost construit\xc4\x83 \xc3\xaen anul 1839 Biserica romano-catolic\xc4\x83 Sf\xc3\xa2ntul Nicolae din Bac\xc4\x83u.\n_START_SECTION_\nStem\xc4\x83\n_START_PARAGRAPH_\nStema municipiului Bac\xc4\x83u o are pe Maica Precista \xc3\xaen partea inferioar\xc4\x83, ocrotitoarea ora\xc8\x99ului, iar \xc3\xaen partea superioar\xc4\x83 se g\xc4\x83sesc cerbul \xc8\x99i brazii, primele simboluri heraldice ale Bac\xc4\x83ului._NEWLINE_\xc3\x8en partea inferioar\xc4\x83 culoarea aleas\xc4\x83 este ro\xc8\x99ul. Culoarea ro\xc8\x99ie este specific\xc4\x83 stemelor din Moldova iar albastrul, ce se reg\xc4\x83se\xc8\x99te \xc3\xaen zona superioar\xc4\x83, este culoarea imediat urm\xc4\x83toare ca semnifica\xc8\x9bie conform codului culorilor \xc8\x99i a normelor heraldice._NEWLINE_Cele dou\xc4\x83 zone sunt desp\xc4\x83r\xc8\x9bite de un br\xc3\xa2u ce reprezint\xc4\x83 voca\xc8\x9bia constructiv\xc4\x83 a ora\xc8\x99ului Bac\xc4\x83u, aspira\xc8\x9biile sale c\xc4\x83tre viitor._NEWLINE_Cele \xc8\x99apte turnuri din partea superioar\xc4\x83 simbolizeaz\xc4\x83 faptul c\xc4\x83 Bac\xc4\x83ul este municipiul re\xc8\x99edin\xc8\x9b\xc4\x83 de jude\xc8\x9b.\n_START_SECTION_\nIndustrie\n_START_PARAGRAPH_\nJude\xc8\x9bul Bac\xc4\x83u este unul dintre centrele cele mai industrializate din Moldova, av\xc3\xa2nd dou\xc4\x83 mari rafinarii de petrol situate l\xc3\xa2ng\xc4\x83 ora\xc8\x99ele One\xc8\x99ti \xc8\x99i D\xc4\x83rm\xc4\x83ne\xc8\x99ti. Dup\xc4\x83 c\xc4\x83derea comunismului, activit\xc4\x83\xc8\x9bile industriale principale cuprind: industria petrochimic\xc4\x83, industria nutri\xc8\x9bional\xc4\x83, industria prelucr\xc4\x83rii lemnului \xc8\x99i a h\xc3\xa2rtiei, industria textil\xc4\x83, industria chimic\xc4\x83, industria mecanic\xc4\x83, industria aeronautic\xc4\x83.\n_START_SECTION_\n\xc3\x8emp\xc4\x83r\xc8\x9birea administrativ\xc4\x83\n_START_PARAGRAPH_\nBac\xc4\x83ul este format dintr-o singur\xc4\x83 localitate, care nu are subdiviziuni administrative. Acea localitate este, neoficial, \xc3\xaemp\xc4\x83r\xc8\x9bit\xc4\x83 \xc3\xaen 11 cartiere. Exist\xc4\x83 un proiect de reactualizare a Planului Urbanistic General al municipiului Bac\xc4\x83u care delimiteaz\xc4\x83 28 de U.T.R.-uri (unit\xc4\x83\xc8\x9bi teritoriale de referin\xc8\x9b\xc4\x83 - reprezentare conven\xc8\x9bional\xc4\x83 a unui teritoriu av\xc3\xa2nd o func\xc8\x9biune predominant\xc4\x83 sau/\xc8\x99i omogenitate func\xc8\x9bional\xc4\x83, caracteristici morfologice unitare, care sunt de regul\xc4\x83 delimitate prin limite fizice existente \xc3\xaen teren: elemente naturale, str\xc4\x83zi, limite de proprietate etc.)\n_START_SECTION_\nZona metropolitan\xc4\x83\n_START_PARAGRAPH_\nConform Eurostat, Bac\xc4\x83ul are o zon\xc4\x83 urban\xc4\x83 l\xc4\x83rgit\xc4\x83 (LUZ - concept european echivalent cu zona metropolitan\xc4\x83) de 196.435 locuitori (2007)._NEWLINE_Pe de alt\xc4\x83 parte, Zona Metropolitan\xc4\x83 Bac\xc4\x83u este un proiect local pentru crearea unei unit\xc4\x83\xc8\x9bi administrative integrate \xc3\xaentre municipiul Bac\xc4\x83u \xc8\x99i localit\xc4\x83\xc8\x9bi din apropiere, Bere\xc8\x99ti-Bistri\xc8\x9ba, Buhoci, Faraoani, Filipe\xc8\x99ti, Gioseni, Hemeiu\xc8\x99, Ite\xc8\x99ti, Izvoru Berheciului, Letea Veche, Luizi-C\xc4\x83lug\xc4\x83ra, M\xc4\x83gura, M\xc4\x83rgineni, Nicolae B\xc4\x83lcescu, Odobe\xc8\x99ti, Pr\xc4\x83je\xc8\x99ti, S\xc4\x83rata, S\xc4\x83uce\xc8\x99ti, Secuieni, Tama\xc8\x99i \xc8\x99i Traian, \xc3\xaensum\xc3\xa2nd o popula\xc8\x9bie de 196.135 locuitori.\n_START_SECTION_\nCultur\xc4\x83 \xc8\x99i educa\xc8\x9bie\n_START_PARAGRAPH_\nOra\xc8\x99ul se poate m\xc3\xa2ndri cu o re\xc8\x9bea de \xc3\xaenv\xc4\x83\xc8\x9b\xc4\x83m\xc3\xa2nt dezvoltat\xc4\x83, care acopera intregul plan educa\xc8\x9bional, de la gr\xc4\x83dini\xc8\x9be, \xc8\x99coli, licee cu o \xc3\xaendelungat\xc4\x83 tradi\xc8\x9bie, p\xc3\xa2n\xc4\x83 la universit\xc4\x83\xc8\x9bi.\n_START_SECTION_\nMonumente \xc8\x99i locuri de interes\n_START_PARAGRAPH_\nObiectivele turistice includ Casa memorial\xc4\x83 George Bacovia sau Complexul Muzeal de \xc8\x98tiin\xc8\x9bele Naturii \xe2\x80\x9eIon Borcea\xe2\x80\x9d. Observatorul astronomic al Bac\xc4\x83ului este unul dintre pu\xc8\x9binele din Rom\xc3\xa2nia, iar foarte aproape de centrul ora\xc8\x99ului se afl\xc4\x83 statuia lui \xc8\x98tefan cel Mare._NEWLINE_\xc3\x8en ora\xc8\x99 se afl\xc4\x83 \xc8\x99i cea mai mare catedral\xc4\x83 catolic\xc4\x83 din Estul Europei, Casa memorial\xc4\x83 George Bacovia \xc8\x99i Casa memorial\xc7\x8e Nicu Enea.\n_START_SECTION_\nMuzic\xc4\x83\n_START_PARAGRAPH_\nFilarmonica Mihail Jora \xc3\xaenfiin\xc8\x9bat\xc4\x83 la 16 octombrie 1956, a realizat un continuu crescendo, gra\xc8\x9bie activit\xc4\x83\xc8\x9bii muzicale desf\xc4\x83\xc8\x99urate sub \xc3\xaendrumarea dirijorilor Eugen Pricope, Igor Ciornei, Ovidiu Balan \xc8\x99i calit\xc4\x83\xc8\x9bii profesionale a membrilor orchestrei.\n_START_SECTION_\nRadio\n_START_PARAGRAPH_\nPosturi de radio disponibile \xc3\xaen ora\xc8\x99 sunt urm\xc4\x83toarele: Dream FM (98.0 MHz), Pro FM, Radio 21, Europa FM, Itsy Bitsy, Magic FM, Radio Trinitas, Kiss FM, Radio ZU, Vibe FM \xc8\x99i posturile de radio oferite de Societatea Rom\xc3\xa2n\xc4\x83 de Radiodifuziune.\n_START_SECTION_\nZilele Bac\xc4\x83ului\n_START_PARAGRAPH_\nSe organizeaz\xc4\x83 \xc3\xaen fiecare an \xc3\xaen jurul lunii octombrie.\n_START_SECTION_\nFestivalul Arlekin\n_START_PARAGRAPH_\nOrganizat la \xc3\xaenceputul lunii iunie, Festivalul Arlekin este g\xc3\xa2ndit pentru cei mai mici. Se deschide anual cu o parad\xc4\x83 a \xc8\x99colilor \xc8\x99i a liceelor b\xc4\x83c\xc4\x83uane. Pentru ocazie este amplasat\xc4\x83 o scen\xc4\x83 pe care evolueaz\xc4\x83 elevi, arti\xc8\x99ti, trupe, ansambluri diverse etc.\n_START_SECTION_\nGala Premiilor Comunit\xc4\x83\xc8\x9bii B\xc4\x83c\xc4\x83uane\n_START_PARAGRAPH_\nEste cel mai important eveniment local de recunoa\xc8\x99tere \xc8\x99i stimulare a responsabilit\xc4\x83\xc8\x9bii sociale care a devenit o tradi\xc8\x9bie \xc3\xaen comunitatea de afaceri. \xc3\x8en acela\xc8\x99i timp, Gala Premiilor Comunit\xc4\x83\xc8\x9bii reprezint\xc4\x83 cea mai important\xc4\x83 ac\xc8\x9biune de str\xc3\xa2ngere de fonduri pentru sus\xc8\x9binerea programelor sociale, medicale \xc8\x99i educa\xc8\x9bionale.\n_START_SECTION_\nSport\n_START_PARAGRAPH_\nSportul \xc3\xaen ora\xc8\x99ul Bac\xc4\x83u are o mare tradi\xc8\x9bie.\n_START_SECTION_\nHandbal\n_START_PARAGRAPH_\nFoarte urm\xc4\x83rit\xc4\x83 este echipa de handbal masculin \xc8\x98tiin\xc8\x9ba Municipal Bac\xc4\x83u, echip\xc4\x83 fondat\xc4\x83 \xc3\xaen 1962 \xc8\x99i care \xc3\xaen sezonul 2011/2012 s-a clasat pe locul 2 \xc3\xaen Liga Na\xc8\x9bional\xc4\x83.\n_START_SECTION_\nVolei\n_START_PARAGRAPH_\nEchipa feminin\xc4\x83 de volei \xc8\x98tiin\xc8\x9ba Bac\xc4\x83u este o multipl\xc4\x83 campioan\xc4\x83 na\xc8\x9bional\xc4\x83 a Rom\xc3\xa2niei, c\xc3\xa2\xc8\x99tig\xc3\xa2nd campionatul \xc3\xaen sezoanele 1997-1998, 2004-2005, 2012-2013 \xc8\x99i 2013-2014. De asemenea, de nenum\xc4\x83rate ori a reu\xc8\x99it s\xc4\x83 termine \xc3\xaen pozi\xc8\x9bia de vicecampioan\xc4\x83. Astfel, echipa este una din cele mai titrate din \xc8\x9bar\xc4\x83.'